KIRJALLINEN KYSYMYS E-3419/01

esittäjä(t): Stavros Xarchakos (PPE-DE)ja Ioannis Marínos (PPE-DE) komissiolle

(21. joulukuuta 2001)

Aihe: Kyproksen miehitetyn osan kulttuuriaarteet

Kreikkalaisessa ja kyproslaisessa lehdistössä esiintyneiden tietojen mukaan hyvin arvokas kulttuuriaarre on vaarassa joutua jälleen saman salakuljetusjoukkion käsiin, joka vei sen Kyproksen miehitetystä osasta ja yritti myydä sen ulkomaille. Kyseessä ovat turkkilaisen armeijan miehittämän Kyproksen osan Pentadaktilos-vuorilla sijaitsevan Antifonitis-luostarin kuuluisien seinämaalausten osat, jotka takavarikoitiin lokakuussa 1997 Saksan ja Kyproksen poliisin yhteensovitettujen toimien ansiosta Münchenissä.

Seinämaalaukset löytyivät kappaleiksi hajoitettuina ja piilotettuina poliisin hyvin tunteman turkkilaisen muinaisesineiden salakauppaa harjoittavan Hikmet Aydinin kahden talon seinien ja lattioiden sisään. Interpol pidätti tuolloin Aydinin, mutta, outoa kyllä, nyt hän on vapaana, vaikka hän on saksalaisille viranomaisille veroja velkaa. On syytä panna merkille, että kyseiset aarteet ovat vielä Münchenin poliisilla, eikä niitä ole onnistuttu palauttamaan Kyproksen tasavallalle, ja Saksasta saatujen tietojen mukaan on olemassa vakava vaara, että ne palautetaan turkkilaiselle salakaupan harjoittajalle!

Syitä tähän ei niinkään epätodennäköiseen kehityskulkuun on kaksi. Ensiksikin entinen Länsi-Saksa ei ole allekirjoittanut vuonna 1970 tehtyä Unescon sopimusta, jolla huolehditaan varastettujen taide-esineiden palauttamisesta niiden alkuperämaahan, vaikka entinen Itä-Saksa on näin tehnyt ja Saksan yhdistymissopimuksen mukaan myös entinen Länsi-Saksa on velvollinen

noudattamaan Itä-Saksan allekirjoittamia sopimuksia. Toiseksi Saksan lainsäädännössä säädetään, että mikäli varkaudesta on kulunut 10 vuotta (joissakin tapauksissa 20 vuotta), varastettu tavara voidaan palauttaa kauppiaalle eikä tavaran alkuperämaahan. Kaikkeen tähän kuitenkin sisältyy vaara, että salakauppias palkitaan ja Kyproksen tasavaltaa rangaistaan.

Voiko komissio kertoa, onko se tietoinen edellä mainitusta tapauksesta? Aikooko se ottaa tapauksen esiin Turkin viranomaisten kanssa, maan, jonka armeija on pitänyt 27 vuoden ajan Kyproksen pohjoisosaa miehitettynä? Mitä toimia se aikoo toteuttaa saksalaisten viranomaisten suhteen? Mitä mahdollisuuksia komissiolla on puuttua asiaan, jotta varastetut esineet palautettaisiin välittömästi Kyproksen tasavallan viranomaisille?

Günter Verheugenin komission puolesta antama vastaus

(14. helmikuuta 2002)

Asiassa, johon arvoisa parlamentin jäsen viittaa, on kyse Kyproksen tasavallan asettamasta syytteestä kiistanalaisia esineitä hallussaan pitävää henkilöä vastaan. Komissiolla ei ole toimivaltaa puuttua jäsenvaltioiden oikeudenkäyttöön, joka ei liity yhteisön lainsäädännön täytäntöönpanoon.

Lisäksi näyttää siltä, että Saksan toimivaltaiset viranomaiset voisivat parhaiten selventää kysyjälle tämän esittämiä tietoja Saksan lainsäädännön asiaankuuluvista säännöksistä.

Joka tapauksessa Saksa ei ole velvollinen noudattamaan entisen Saksan demokraattisen tasavallan (DDR) allekirjoittamia sopimuksia. Elokuun 31. päivänä 1990 tehdyn Saksan yhdistymissopimuksen 12 artiklan mukaisesti Saksan on neuvoteltava entisen DDR:n sopimuskumppanien kanssa siitä, sovelletaanko tiettyä sopimusta jatkossa vai päätetäänkö se.

Saksan siviililain (Bürgerliches Gesetzbuch) 937 pykälän 1 momentissa säädetään, että omistusoikeus esineeseen siirtyy automaattisesti henkilölle, jolla on siihen hallintaoikeus keskeytyksettä kymmenen vuoden ajan. Kyseisen pykälän 2 momentissa säädetään kuitenkin, että omistusoikeus ei siirry 1 momentissa säädetyllä tavalla, jos henkilö, jolla hallintaoikeus on, ei ole saanut esinettä hallintaansa vilpittömässä mielessä, tai jos hän hallintaoikeuden saatuaan on myöhemmin havainnut omistusoikeuden kuuluvan muulle henkilölle.